આપણે ત્યાં નદી પણ રજસ્વલા થાય છે. ગંગા હોય કે કોઈ બી નદી, ચાતુર્માસ દરમિયાન સ્નાન કરવાની ના છે. જો ના માનો તો? કુલદાનંદજી જેવા સાધકો અનુભવમાં લખે છે કે ચામડી પર ઘણી તકલીફ આપે ‘ને લાંબો સમય રહે તેવા ફોલ્લાફોલ્લી થાય છે. સામે પક્ષે જેને આધુનિક સમાજ પછાત કહે છે તેવી અમુક આફ્રિકન જાતિમાં રજોદર્શનને ગંદકીની નજરે જોવાની મનાઈ છે. પાકિસ્તાનની પહાડીઓમાં એક જૂની કોમ વસે છે, જેમની વસાહતમાં ‘બશલી’ નામનું એક મોટું મકાન હોય છે, જેમાં સમયમાં હોય તેવી મહિલા રહે અને તે કોમના મતે તે ઇમારત પવિત્ર એવં શક્તિશાળી છે. બહાઇ પંથમાં ‘એવી’ નારીઓને લઈને કોઈ ભેદ નથી, ઉપરથી તેમના માટે સ્પેશિયલ શ્લોકોનું ગઠન કરેલું છે. ૨૦૦૫માં નેપાળની સુપ્રીમ કોર્ટે ત્યાંના ‘છાઉપડી’ નામક રિવાજ પર પ્રતિબંધ લગાવ્યો છે, બાકી પહેલાં ત્યાં ‘એવી’ સ્ત્રીઓને ઘરની તમામ સામાન્ય ક્રિયા-પ્રક્રિયામાંથી બાકાત કરી નાખવામાં આવતી.